Document ID: 32011D0385
Publication Date: 2011-06-28

Content:
32011D0385
L 170/38
SLUŽBENI LIST EUROPSKE UNIJE
28.06.2011.
ODLUKA KOMISIJE
od 28. lipnja 2011.
o priznavanju Ekvadora na temelju Direktive 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
(priopćena pod brojem dokumenta C(2011) 4440)
(Tekst značajan za EGP)
(2011/385/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3. prvi podstavak,
uzimajući u obzir zahtjev Španjolske od 14. veljače 2006.,
budući da:
(1)
U skladu s Direktivom 2008/106/EZ države članice mogu odlučiti ovjeriti odgovarajuće svjedodžbe pomoraca koje su izdale treće zemlje pod uvjetom da Komisija priznaje predmetnu treću zemlju. Navedene treće zemlje moraju ispunjavati sve zahtjeve Konvencije Međunarodne pomorske organizacije (IMO) o standardima za osposobljavanje, izdavanje svjedodžbi i držanje straže za pomorce iz 1978. (Konvencija STCW) (2), kako je revidirana 1995.
(2)
Pismom od 14. veljače 2006. Španjolska je podnijela zahtjev za priznavanje Ekvadora. Na zahtjev Španjolske, Komisija je procijenila sustave osposobljavanja i izdavanja svjedodžbi u Ekvadoru da bi provjerila ispunjava li Ekvador sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Procjena se temeljila na rezultatima provjere koju su proveli stručnjaci Europske agencije za sigurnost pomorskog prometa u srpnju 2007. Tijekom predmetne provjere utvrđeni su određeni nedostaci u sustavima osposobljavanja i izdavanja svjedodžbi.
(3)
Komisija je državama članicama dostavila izvješće o rezultatima procjene.
(4)
Pismom od 18. ožujka 2009. Komisija je od Ekvadora zatražila da pruži dokaz o ispravljanju utvrđenih nedostataka.
(5)
Pismima od 8. svibnja 2009. i 20. svibnja 2009. Ekvador je dostavio tražene podatke i dokaz u vezi s provedbom odgovarajuće i u dovoljnoj mjeri korektivne radnje u svrhu rješavanja svih nedostataka utvrđenih tijekom procjene sukladnosti.
(6)
Ishod procjene sukladnosti i ocjenjivanje podataka koje je dostavio Ekvador dokazuju da Ekvador ispunjava sve zahtjeve Konvencije STCW i da je poduzeo odgovarajuće mjere za sprečavanje prijevare u vezi sa svjedodžbama. Stoga bi ga Komisija trebala priznati.
(7)
Mjere predviđene ovom Odlukom u skladu su s mišljenjem Odbora za sigurna mora i sprečavanje onečišćenja s brodova,
DONIJELA JE OVU ODLUKU:
Članak 1.
Za potrebe članka 19. Direktive 2008/106/EZ, Ekvador je priznat u pogledu sustava osposobljavanja pomoraca i izdavanja svjedodžbi pomorcima.
Članak 2.
Ova je Odluka upućena državama članicama.
Sastavljeno u Bruxellesu 28. lipnja 2011.

EuroVoc Classification:
Level 1 (Primary): 100150
100154
100161
100153
Level 2 (Secondary): 100240
100217
100279
100238
100232
Level 3 (Tertiary): 2181
2468
4522
2467
1632
All Tags: 2041
2352
2932
6099
841